Putopis sa Crnog mora
Putopis sa Crnog mora ili Opis plovidbe po Crnom moru (, ) naslov je antičkog putopisa (periplusa), odnosno vodiča, u kojem se detaljno opisuju mesta kroz koja prolaze posetioci koji putuju obalama Crnog mora. Ovaj je spis na grčkom jeziku napisao Arijan iz Nikomedije oko 130. godine nove ere.

Delo ima oblik pisma koje Arijan šalje caru Hadrijanu u Rim, budući da se taj vladar posebno zanimao za geografska istraživanja i lično je posetio mnoge krajeve prostranog carstva. Spis donosi tačan topografski pregled crnomorskih obala, od Trapezunta, pa sve do Bizanta, i verovatno je sastavljen dok je Arijan obavljao dužnost upravitelja provincije Kapadokije, nešto pre izbijanja rata sa Alanima; a nema sumnje da iz istog vremena potiču i njegova uputstva za pohod rimske vojske protiv barbara, pronađena u kratkom fragmentu uz spis Taktička veština, koji je, kako sam kaže, sastavljen u dvadesetoj godini careve vladavine i koji se, uz kratak pregled prethodnih autora koji su pisali na tu temu, uopšteno bavi poretkom i razmeštajem vojske.

Cilj Putopisa sa Crnog mora bio je da caru pruži informacije o položaju zemalja i o razdaljini između pojedinih gradova i mesta koja bi predstavljala sigurne luke za brodove u slučaju vremenskih nepogoda, u slučaju da Hadrijan organizuje vojni pohod u toj oblasti.

Putopis sadrži, kako jezgrovito kaže Edward Gibbon, "sve ono što je upravitelj Kapadokije video od Trapezunta do Dioskurijade, sve što je čuo, od Dioskurijade do Dunava i sve što je znao, od Dunava do Trapezunta". Drugim rečima, dok Arijan pruža mnoštvo informacija o južnoj i istočnoj obali Crnog mora, njegova odstojanja su sve veća i merenje sve manje precizno kako se kreće ka severnijim obalama.

Reference

Literatura 

  OCLC 5621482.

Vanjske veze 
Putopis sa Crnog mora na grčkom s francuskim prevodom

Grčka književnost
Arijan
Pomorska historija
Historija geografije
Istraživanja
Rimska geografija